इंग्लैंड से मिली हार से शर्मिंदगी नहीं : कोहली  
भारतीय टीम को भले ही टेस्ट श्रृंखला में 0-4 से शिकस्त का सामना करना पड़ा हो लेकिन विराट कोहली ने कहा कि इंग्लैंड के खिलाफ मिली हार से शर्मिंदगी नहीं है।
भारतीय टीम को भले ही टेस्ट श्रृंखला में 0-4 से शिकस्त का सामना करना पड़ा हो लेकिन विराट कोहली ने कहा कि इंग्लैंड के खिलाफ मिली हार से कोई शर्मिंदगी नहीं है और उनकी टीम अब शनिवार से शुरू होने वाली वनडे श्रृंखला में बिना किसी दबाव के खेलने उतरेगी।  कोहली ने कहा, कोई शर्मिंदगी नहीं है। हमने अच्छा क्रिकेट नहीं खेला था और हम हार गए। अगर आप इतना अधिक क्रिकेट खेलोगे तो इस तरह का दौर आएगा ही। आप किस तरह वापसी करते हो और चुनौती देते हो, यही महत्वपूर्ण है। हम कड़ी मेहनत कर रहे हैं और चीजें बदलने की कोशिश कर रहे हैं। उन्होंने कहा, अगर यह दौरा शुरू होने से पहले होता तो हम पर दबाव हो सकता था। यह देखते हुए कि दौरा कैसा रहा, अब यह हम पर निर्भर है कि हमारा सारा ध्यान क्रिकेट पर ही हो और किसी चीज पर नहीं। इस 22 वर्षीय मध्यक्रम बल्लेबाज ने कहा कि टीम के युवाओं को वनडे श्रृंखला की तैयारी के लिए काफी समय मिला और वे बचे हुए दौरे पर अपना सर्वश्रेष्ठ प्रदर्शन करने की कोशिश करेंगे।